ส่วนที่ 1
ข้อมูลสรุป

บริษัท ไทยออยล์ จำกัด (มหาชน) (บริษัทฯ) จดทะเบียนแปรสภาพเป็นบริษัทมหาชน เมื่อวันที่ 9
สิงหาคม 2547 และเข้าจดทะเบียนในตลาดหลักทรัพย์แห่งประเทศไทยเมื่อวันที่ 26 ตุลาคม 2547
ปัจจุบันมีทุนจดทะเบียน 20,400,278,730 บาท แบ่งเป็นหุ้นสามัญจำนวน 2,040,027,873 หุ้น
มูลค่าที่ตราไว้หุ้นละ 10 บาท

บริษัทฯ ประกอบกิจการกลั่นน้ำมันปิโตรเลียมและจำหน่ายผลิตภัณฑ์ปิโตรเลียม
โดยเป็นเจ้าของและเป็นผู้ประกอบ
กิจการโรงกลั่นน้ำมันในที่ตั้งเดียวกัน (Single-Site) ที่ใหญ่ที่สุดในประเทศ
ซึ่งเป็นโรงกลั่นที่มีกระบวนการกลั่นหลายขั้นตอน
สามารถผลิตผลิตภัณฑ์ปิโตรเลียมสำเร็จรูปชนิดที่มีคุณค่าสูงในสัดส่วนที่มากที่สุดแห่งหนึ่งในภูมิภาคเอเชียแปซิฟิก
จากการที่บริษัทฯ ได้ดำเนินการโครงการเพิ่มกำลังการผลิตของหน่วยกลั่นน้ำมันดิบหน่วยที่ 3
(CDU - 3) อีก 50,000 บาร์เรลต่อวันตั้งแต่ปี 2548 แล้วเสร็จเมื่อวันที่ 5 ธันวาคม 2550
และเริ่มดำเนินการผลิตเชิงพาณิชย์เมื่อวันที่ 16 ธันวาคม 2550 ทำให้ ณ ปัจจุบัน บริษัทฯ
มีกำลังการกลั่นรวม เพิ่มจาก 225,000 บาร์เรลต่อวันเป็น 275,000
บาร์เรลต่อวันหรือเพิ่มขึ้นร้อยละ 22

ใน ปี 2550 บริษัทฯ ได้ดำเนินการกลั่นน้ำมันโดยมีอัตราการใช้กำลังการผลิต (Utilization
Rate) ร้อยละ 96 (คำนวณจากกำลังการกลั่นรวม 225,000
บาร์เรลต่อวัน)โดยสาเหตุหลักเป็นผลมาจากการหยุดเดินเครื่องของหน่วยกลั่นน้ำมันดิบหน่วยที่ 3
(CDU - 3) เพื่อดำเนินการเชื่อมโยงส่วนขยายและเพื่อซ่อมบำรุงครั้งใหญ่ตามวาระในไตรมาส 4
ปี 2550 บริษัทฯ จำหน่ายผลิตภัณฑ์ปิโตรเลียมสำเร็จรูปในประเทศ ประมาณร้อยละ 87
ของปริมาณขายของผลิตภัณฑ์ทั้งหมดของบริษัทฯ ซึ่งเป็นการจำหน่ายผลิตภัณฑ์ให้แก่ บมจ. ปตท.
ในอัตราร้อยละ 46 ให้แก่เชลล์ในอัตราร้อยละ 7 ให้แก่ เชฟรอนในอัตราร้อยละ 4
ให้แก่ผู้ซื้อรายอื่นในอัตราร้อยละ 19 ให้แก่บริษัทย่อย ( บจ. ไทยพาราไซลีน และบมจ.
ไทยลู้บเบส) อัตราร้อยละ 11 และส่วนที่เหลืออีกร้อยละ 13 เป็นการส่งออก

นอกจากธุรกิจการกลั่นน้ำมันแล้ว บริษัทฯ ประกอบธุรกิจผลิตผลิตภัณฑ์ปิโตรเคมีโดยการลงทุนผ่าน
บจ. ไทยพาราไซลีน และ ธุรกิจผลิตน้ำมันหล่อลื่นพื้นฐานโดยลงทุนผ่านบมจ. ไทยลู้บเบส ซึ่งบริษัทฯ
เป็นผู้ถือหุ้นทั้งหมดในทั้ง 2 บริษัท ทั้งนี้การดำเนินการผลิตของทั้งสองบริษัทฯ
ดำเนินการในลักษณะเชื่อมโยงกับการกลั่นน้ำมันของบริษัทฯ เพื่อให้เกิดประโยชน์ร่วมสูงสุด
นอกจากนั้น บริษัทฯ ประกอบธุรกิจอุตสาหกรรมผลิตไฟฟ้าโดยการลงทุนผ่าน บจ.ไทยออยล์เพาเวอร์
(บริษัทฯ ถือหุ้นร้อยละ 55) และ บจ. ผลิตไฟฟ้าอิสระ (บจ. ไทยออยล์เพาเวอร์ถือหุ้นร้อยละ 56
และบริษัทฯ ถือหุ้นร้อยละ 24)
และธุรกิจขนส่งผลิตภัณฑ์ปิโตรเลียมสำเร็จรูปและผลิตภัณฑ์ปิโตรเคมีต่างๆ ด้วยการลงทุนผ่าน บจ.
ไทยออยล์มารีน ซึ่งบริษัทฯ เป็นผู้ถือหุ้นทั้งหมดและผ่าน บจ. ท่อส่งปิโตรเลียมไทย ซึ่งบริษัทฯ
ถือหุ้นอยู่ร้อยละ 9 นอกจากนี้ บริษัทฯ ลงทุนในบริษัท พีทีที ไอซีที โซลูชั่นส์ จำกัด
ซึ่งให้บริการงานสื่อสารและเทคโนโลยีร่วมกับบริษัทในกลุ่มปตท.โดยบริษัทฯ ถือหุ้นร้อยละ 20 และ
บริษัทฯ ลงทุนในบริษัทแม่สอดพลังงานสะอาด จำกัด
เพื่อดำเนินโครงการผลิตเอทานอลจากอ้อยร่วมกับบริษัทผาแดงอินดัสทรี จำกัด (มหาชน)
และบริษัทเพโทรกรีน จำกัด โดยบริษัทฯ ถือหุ้นในสัดส่วนร้อยละ 30

ปี 2550 บริษัทฯ และบริษัทย่อย มีรายได้จากการขายรวมจำนวน 261,051 ล้านบาทและ
มีกำไรสุทธิจำนวน 19,176 ล้านบาท บริษัทฯ มีสินทรัพย์ หนี้สิน และส่วนของผู้ถือหุ้นรวม ณ 31
ธันวาคม 2550 จำนวน 137,063 ล้านบาท 65,177 ล้านบาท และ 71,886 ล้านบาท ตามลำดับ

สัดส่วนกำไรสุทธิของกลุ่มธุรกิจของบริษัทฯ สำหรับปี 2550 ประกอบด้วย ธุรกิจการกลั่นน้ำมัน 73%
ธุรกิจปิโตรเคมี 17% ธุรกิจน้ำมันหล่อลื่นพื้นฐาน 6% ธุรกิจไฟฟ้า 3% และธุรกิจอื่น 1%

(ผู้ลงทุนควรอ่านรายละเอียดข้อมูลในส่วนที่ 2 และส่วนที่ 3 ก่อนการตัดสินใจลงทุน)